Staçión de Zêna Sestri Ponente Ariopòrto

A staçión de Zêna Séstri Ponénte Ariopòrto (ascì sôlo staçión de Séstri Ponénte, Stazione di Genova Sestri Ponente Aeroporto in italiàn) a l'é 'na staçión feroviària ch'a se trêuva in sciâ ferovîa Zêna-Vintimìggia. Avèrta a partî da-o 1856, a l'é a-o servìçio do comùn de Zêna, capolêugo da sò çitæ metropolitànn-a, pi-â delegaçión de Séstri Ponénte.

 Stöia 
A staçión de Zêna Séstri Ponénte a l'é stæta inougurâ inte l'ànno 1856, a-o moménto de l'avertûa do tòcco de ferovîa tra e dôe staçioìn de Sàn Pê d'Ænn-a e de Ôtri. Co-o pasâ di ànni a l'é stæta rimanezâ ciù vòtte, cangiàndo o sò nómme in quéllo de Séstri Ponénte Ariopòrto a-i 10 de zùgno do 2012.

Tra i ùrtimi intervénti de manutençión straordenâia se pêuan aregordâ quélli efetoæ into 2016.

 Inpiànti 

 Pasagê 
A staçión a l'é formâ da dôe colìsse de córsa, ciaschedùnn-a dotâ de 'na sò banchìnn-a con pensilìnn-a, ciù 'na colìssa de precedénsa lónga 649 mêtri. O fabricâto viâgiatoî o l'é stæto refæto do tùtto, ségge a l'intèrno che a-o de fêua, inti ànni tra a fìn do sécolo XIX e o prinçìpio do XX. Drénto a-o cazaménto gh'é o scàgno do Diretô Moviménto, a bigeterîa, a sâla d'atéiza e 'n cafè picìn ch'o l'é stæto avèrto da pöco in sa. Gh'é di scàgni de Mercitalia ascì, l'ecs divixón mèrçe de Trenitalia.

Inti prìmmi méixi do 2014 l'é stæto realizòu 'n nêuvo vàrco vèrso ponénte e o segóndo sotopasàggio, ch'o permétte, óltre a-o colegaménto co-e colìsse, d'atraversâ Vîa Puccini ascì, arivàndo into renovòu mercòu d'òrtàggi e frûta. A-i 11 de dexénbre do 2015, l'é stæta modificâ l'intrâ a-a staçión con l'avertûa de 'n nêuvo vàrco a levànte, da-arénte a-o sorviapasàggio pedonâle pi-â mænn-a turìstica, e co-a contenporània serâ da vêgia intrâ prinçipâle. Sta chi, scitoâ in corispondénsa da fìn do pòrtego de Vîa Gianchê, a l'êa stæta realizâ inta segónda meitæ do sécolo XIX pe creâ 'n colegaménto dirétto tra a ciàssa centrâle do comùn de Séstri Ponénte e a sò staçión.

Segóndo a clascìfica de RFI a staçión de Séstri Ponénte a l'é 'na staçión de categorîa "d'öo".

 Mèrçe 
A staçión de Séstri Ponénte a l'é però inportànte pò-u tràfego de mèrçe ascì, eséndo dotâ de 'n fàscio mèrçe formòu da sêi colìsse, con træ de quéste che àn 'n segnâle distìnto pe colìssa pi-â parténsa di trêni. Pe de ciù, a l'à 'n lanbré pe-e mèrçe scitoòu ciù ò mêno a 'n chiloméntro vèrso ponénte, dêuviòu pò-u ricòvero di vagoìn ascì.

Sto fàscio mèrçe chi o l'é pi-â ciù pàrte a-o servìçio de l'arénte stabiliménto de l'Ilva de Cornigén, riçevéndo i trêni che vàn ò vêgnan co-e matêie sciderùrgiche. Pe sta raxón chi, gh'é 'n colegaménto feroviàrio dirétto con l'inpiànto. O fàscio mèrçe de Séstri o l'é dêuviòu cómme ricòvero pe-i convòlli mercantîli in parténsa da-a staçión de Zêna Ôtri Mâ ascì.

 Moviménto 
A staçión de Zêna Cornigén a l'é servîa da-i colegaménti regionâli de Trenitalia inte l'ànbito do sò contràtto de servìçio co-a Región Ligùria, lighæ sorviatùtto a-o servìçio feroviàrio urbâno de Zêna.

 Servìççi 
A staçión a dispónn-e de:

  Bigeterîa a sportéllo
  Bigeterîa ötomàtica
  Sâla d'atéiza
  Servìççi igénichi
  Parchézzo
  Cafè
  Ristorànte
  Bitêghe
  Ascensô
  Pónto pi-â recàrega di mézzi elétrichi

 Interscàngi 
Da-arénte a-a staçión gh'é e quàttro fermâte de coriêre de "Puccini/FS Ariopòrto" (Puccini/FS Aeroporto), "Puccini 1/Ariopòrto" (Puccini 1/Aeroporto), "Trâvi 1/Séstri FS Ariopòrto" (Travi 1/Sestri FS Aeroporto) e "Puccini 2/Séstri FS" (Puccini 2/Sestri FS). Pe de ciù, gh'é 'n colegaménto dirétto con l'ariopòrto Cristòffa Cónbo e di pòsti riservæ a-i tascì e a-e màchine do servìçio de car sharing ascì.
  Coriêre AMT do traspòrto pùblico locâle da çitæ metropolitànn-a de Zêna (lìnie 1, 3, 5/, 51, 52, 53, 128, 151, 158, 653, GA, I24, N2).
  Tascì.

 Galerîa d'inmàgine 

 Nòtte 

 Âtri progètti 

Categorîa:Sestri Ponente
Séstri Ponénte Ariopòrto